

**ΑΓΩΝΑΣ ΓΙΑ ΤΟ ΔΙΚΑΙΩΜΑ ΣΤΗ ΔΟΥΛΕΙΑ ΚΑΙ ΣΤΗ ΜΟΡΦΩΣΗ!**

***Συνάδελφοι,-ισσες, γονείς, Μαθητές,***

Σας ευχόμαστε καλή σχολική χρονιά. Σας καλούμε σε κοινούς αγώνες για την προκοπή των παιδιών μας, για να μάθουν οι μαθητές μας, τα παιδιά μας γράμματα, για να ζήσουν μια ζωή με αξιοπρέπεια και δικαιώματα.

Γνωρίζουμε ότι η νέα σχολική χρονιά θα ξεκινήσει :

* Με καθυστέρηση στις προσλήψεις αναπληρωτών και στις αποσπάσεις, με μηδενικούς διορισμούς μόνιμων εκπαιδευτικών -αφού δεν έχουν γίνει ούτε καν οι προβλεπόμενοι από τον τρέχοντα κρατικό προϋπολογισμό μόνιμοι διορισμοί.
* Με χιλιάδες κενά εκπαιδευτικών και ελλείψεις για τη λειτουργία των σχολείων. Οι πιστώσεις που έχουν εξασφαλιστεί, με βάση τις δηλώσεις της Υπουργού, αφορούν συνολικά 14 χιλιάδες εκπαιδευτικούς (12 χιλιάδες από ΕΣΠΑ και 2 χιλιάδες από τον τακτικό προϋπολογισμό) τη στιγμή που τα κενά είναι τουλάχιστον 20 χιλιάδες όπως κουτσουρεμένα τα υπολογίζει το Υπουργείο Παιδείας.
* Με τη διάταξη για 30άρια τμήματα να συνεχίζεται και να οδηγεί άλλη μια φορά στην σαρδελοποίηση των μαθητών.

Στην παραπάνω κατάσταση έρχεται να προστεθεί η καθυστέρηση στην, ήδη χαμηλή, χρηματοδότηση των σχολικών επιτροπών, τα προβλήματα που υπάρχουν ακόμα σε πολλούς δήμους με τις καθαρίστριες, οι εξαιρέσεις μαθητών από τη μεταφορά, η μη λειτουργία πρόσθετης και ενισχυτικής διδασκαλίας κ.α.

***Η κατάσταση αυτή δεν πάει άλλο. Μεγάλες είναι οι ευθύνες της συγ*κυβέρνησης ΣΥΡΙΖΑ - ΑΝΕΛ *που μαζί με* τη *ΝΔ, το ΠΑΣΟΚ και το ΠΟΤΑΜΙ ψήφισαν το* τρίτο Μνημόνιο που φέρνει και άλλα νέα βάρη στις ζωές των εργαζομένων και φορτώνει τη λαϊκή οικογένεια, με νέα βάρη, *με νέα ταξικά εμπόδια* για τη *μόρφωση των παιδιών της:***

* Με την "προσαρμογή στις βέλτιστες πρακτικές του ΟΟΣΑ στην εκπαίδευση" ανοίγει διάπλατα ο δρόμος για την αύξηση ωραρίου, για νέες συγχωνεύσεις, συμπτύξεις τμημάτων.
* Με την επέκταση της απλήρωτης εργασίας-μαθητείας για τους μαθητές ΕΠΑΛ και ΕΠΑΣ, για παιδιά κάτω των 18 ετών, ενάντια στα δικαιώματά τους για ουσιαστική μόρφωση.
* Με το βούρδουλα της λεγόμενης αξιολόγησης-αποτίμησης του εκπαιδευτικού έργου, τα σχολεία θα κατηγοριοποιούνται σε "καλά" και "κακά". Θέλουν τα σχολεία να λειτουργούν σαν επιχειρήσεις, αναζητώντας πόρους για να επιβιώσουν.

Με ταμνημόνια και τους αντεργατικούς νόμους τους έχουν καταδικάσει τη νεολαία στην ανεργία, τους μισθούς πείνας, τη δουλειά χωρίς δικαιώματα. Θέλουν τους εργαζόμενους χωρίς συντάξεις, με  τη μαγκούρα στη δουλειά, μόνιμο υποζύγιο να πληρώνει φόρους δυσβάσταχτους για να για να αυξάνονται τα κέρδη των μονοπωλίων, για να θησαυρίζουν τα μια χούφτα πλουτοκράτες.

**Απέναντι σε αυτή την αντιλαϊκή πολιτική κάθε σχολείο, κάθε σύλλογος εκπαιδευτικών, κάθε σύλλογος γονέων, κάθε σωματείο, να γίνει κάστρο αγώνα ενάντια σε παλιά και νέα μνημόνια!**

Καλούμε τους εκπαιδευτικούς, τους γονείς αλλά και τους μαθητές, σε κοινή δράση με το εργατικό – λαϊκό κίνημα για να αντιπαλέψουμε την επίθεση στα μορφωτικά δικαιώματα των παιδιών μας.

**Κανένας μόνος του στην κρίση!**

*Ως δάσκαλοι των παιδιών των λαϊκών οικογενειών να διεκδικήσουμε υλικοτεχνική υποδομή και να μη  φορτώνουμε με μακροσκελείς λίστες, ούτε ένα ευρώ στην πλάτη των γονιών που έχουν τσακιστεί από την αντιλαϊκή αντιεκπαιδευτική πολιτική!*

Να εμποδίσουμε την παραπέρα ανατροπή των κατακτήσεων των εργαζομένων που διευρύνεται και παγιώνεται με το καθεστώς της ελαστικής εργασίας.

**Απαιτούμε:**

* Άμεση κάλυψη των κενών! Καμία διδακτική ώρα χαμένη. Έναρξη ενισχυτικής διδασκαλίας και πρόσθετης διδακτικής στήριξης. Μαζικούς και μόνιμους διορισμούς. Μονιμοποίηση όλων των συμβασιούχων στην εκπαίδευση χωρίς όρους και προϋποθέσεις.
* 20 μαθητές ανά τάξη και 15 στο Νηπιαγωγείο και σε Α’ και Β’ Δημοτικού. Να αποσυρθεί η εγκύκλιος Κουράκη για 27 (+10%) μαθητές, δηλαδή για 30άρια τμήματα!
* Επανίδρυση σχολείων που καταργήθηκαν ή συγχωνεύτηκαν.
* Ειδικά μέτρα ανακούφισης για τις φτωχές οικογένειες, τους άνεργους για υλικά αναλώσιμα κ.α.
* Δωρεάν μετακίνηση όλων των μαθητών.
* Δωρεάν ιατροφαρμακευτική περίθαλψη των μαθητών, άμεση υποδομή για δωρεάν παροχή δελτίων υγείας.
* Να πληρωθούν άμεσα οι καθαρίστριες.

**Είναι ώρα το λαϊκό κίνημα, οι εργαζόμενοι να παραμερίσουν τις πολιτικές και συνδικαλιστικές δυνάμεις που πίνουν νερό στο όνομα της περιβόητης καπιταλιστικής ανάπτυξης η οποία, είτε με ευρώ, είτε με δραχμή προϋποθέτει και άλλα μέτρα, Μνημόνια Διαρκείας για όλους τους λαούς.** Άφησαν απροετοίμαστο το κίνημα, έβαλαν τα συνθήματα και τις αγώνες μας κάτω από ξένες σημαίες. Δεν έχουμε τα ίδια συμφέροντα, τις ίδιες ανάγκες, τους ίδιους καημούς και δυσκολίες με τους εκμεταλλευτές μας.

**Η επίθεση τους δεν θα σταματήσει αν δεν ορθώσουμε ένα τεράστιο λαϊκό τείχος αντίστασης και ανατροπής.**

**Λύση και προοπτική υπάρχει!**

Είναι ο δρόμος της πάλης για την κατάργηση των αντεργατικών αντιλαϊκών νόμων, την ανάκτηση των απωλειών, την κάλυψη των σύγχρονων αναγκών. **Είναι στην ενίσχυση του ΠΑΜΕ**.

Είναι στην διεκδίκηση, ο λαός να απολαμβάνει τον πλούτο που παράγει  χωρίς την Ε.Ε. και τα μονοπώλια

**Καλούμε τα σωματεία μέσα από μαζικές διαδικασίες, Γενικές Συνελεύσεις να παίρνουν αγωνιστικές αποφάσεις στην κατεύθυνση της κλιμάκωσης του αγώνα με γενική απεργία μέσα στον Οκτώβρη!**

**Εμείς έχουμε τη δύναμη!**

**Εμείς μπορούμε να ανατρέψουμε μνημόνια και βάρβαρα μέτρα!**

**Ο πλούτος δεν μπορεί να μοιραστεί δίκαια όταν διαχειριστές του είναι οι καπιταλιστές και τα τσιράκια τους στις κυβερνήσεις.**

**Σεπτέμβρης 2015**